b'\n_START_ARTICLE_\nZerynthia polyxena\n_START_SECTION_\nDistribu\xc8\x9bie\n_START_PARAGRAPH_\nZ. polyxena este larg r\xc4\x83sp\xc3\xa2ndit \xc3\xaen Europa central\xc4\x83 \xc8\x99i de sud (sud-estul Fran\xc8\x9bei, Italia, Slovacia \xc8\x99i Grecia), acoperinf Balcanii \xc8\x99i ajung\xc3\xa2nd p\xc3\xa2n\xc4\x83 \xc3\xaen sudul Kazahstanului \xc8\x99i la Urali. De\xc8\x99i sunt foarte r\xc4\x83sp\xc3\xa2ndi\xc8\x9bi, fluturii apar doar la nivel local.\n_START_SECTION_\nHabitat\n_START_PARAGRAPH_\nAce\xc8\x99ti fluturi rari pot fi g\xc4\x83si\xc8\x9bi \xc3\xaen locuri calde, \xc3\xaensorite \xc8\x99i  deschise, precum p\xc4\x83\xc8\x99uni bogate, vi\xc8\x9b\xc4\x83 de vie, pe malurile r\xc3\xa2urilor, zone umede, zone cultivate, zone pustii, st\xc3\xa2nci \xc8\x99i terenuri carstice, la o altitudine de aproximativ 1700 de metri deasupra nivelului m\xc4\x83rii, dar, de obicei, sub 900 de metri.\n_START_SECTION_\nDescriere\n_START_PARAGRAPH_\nZ. polyxena poate ajunge la o anvergur\xc4\x83 a aripilor de 46-52\xc2\xa0mm. Femelele au aripi u\xc8\x99or mai lungi, de obicei de culoare mai deschis\xc4\x83 dec\xc3\xa2t a masculilor. Culoarea de baz\xc4\x83 a aripilor este galben, cu un model complicat format din mai multe benzi \xc8\x99i pete negre._NEWLINE_Pe marginile aripilor posterioare au o linie neagr\xc4\x83 sinuoas\xc4\x83, cu o serie pete albastre \xc8\x99i ro\xc8\x99ii de avertizare pentru a-i descuraja pe eventualii pr\xc4\x83d\xc4\x83tori (aposematism). Corpul este de culoare maro \xc8\x99i are pete ro\xc8\x99ii pe p\xc4\x83r\xc8\x9bile laterale ale abdomenului._NEWLINE_Aceast\xc4\x83 specie este similar\xc4\x83 cu Zerynthia rumina, Zerynthia cerisyi \xc8\x99i Zerynthia cretica. Cu toate acestea, acest fluture poate fi confundat numai cu Z. rumina. Diferen\xc8\x9bele sunt prezen\xc8\x9ba de albastru pe aripile posterioare la Z. polyxena \xc8\x99i cantitate mai mic\xc4\x83 de ro\xc8\x99u pe aripile anterioare comparativ cu Z. rumina. Habitatele acestor dou\xc4\x83 specii se suprapun doar \xc3\xaen sud-estul Fran\xc8\x9bei._NEWLINE__NEWLINE_Omizile de Z. polyxena sunt de p\xc3\xa2n\xc4\x83 la 35 de milimetri lungime. Acestea sunt ini\xc8\x9bial negre, apoi devin de culoare g\xc4\x83lbuie, cu \xc8\x99ase r\xc3\xa2nduri de \xc8\x9bepi c\xc4\x83rno\xc8\x99i portocalii \xc8\x99i negri peste corp.\n_START_SECTION_\nBiologie\n_START_PARAGRAPH_\nEste un fluture care apare prim\xc4\x83vara devreme. Adul\xc8\x9bii zboar\xc4\x83 \xc3\xaen perioada aprilie-iunie \xc3\xaentr-un singur puiet. Adul\xc8\x9bii sunt activi pentru nu mai mult de trei s\xc4\x83pt\xc4\x83m\xc3\xa2ni. Femelele depun ou\xc4\x83le izolat sau \xc3\xaen grupuri mici \xc3\xaen partea de jos a plantelor gazd\xc4\x83. Ou\xc4\x83le sunt sferice \xc8\x99i albicioase la \xc3\xaenceput \xc8\x99i de culoare alb\xc4\x83struie \xc3\xaenainte de ecloziune. Omizile se hr\xc4\x83nesc cu plante precum Aristolochia clematitis, Aristolochia rotunda, Aristolochia pistolochia, Aristolochia pallida. Plantele care servesc ca hran\xc4\x83 larvelor ofer\xc4\x83 substan\xc8\x9bele toxice care sunt p\xc4\x83strate la adul\xc8\x9bi, ceea ce \xc3\xaei face necomestibili. Omizile tinere se hr\xc4\x83nesc la \xc3\xaenceput cu flori \xc8\x99i l\xc4\x83stari tineri, iar dup\xc4\x83 a doua n\xc4\x83p\xc3\xa2rlire se hr\xc4\x83nesc cu frunze. Pupele r\xc4\x83m\xc3\xa2n legate cu un suport de m\xc4\x83tase pentru iernare, iar noii adul\xc8\x9bi ies \xc3\xaen prim\xc4\x83vara anului viitor.'